Rokiškis- Lietuvos kultūros sostinė 2019

KULTŪROS VINGIAI NEMUNĖLIO KRAŠTE

Audronė Telšinskienė

Rokiškio kultūros centro renginių koordinatorė

Krašto kultūra yra atmintimi ir kūrybiškumu besireiškiantis visos valstybės pradas, alfa ir omega, per kurį žmogus atpažįsta save. XX a. Lietuvos valstybingumo atkūrimas, išsaugojimas, mūsų visų egzistencijos pagrindas neatsiejamas nuo kultūros. Atskirų regionų ir miestų tapatybę formuoja jame gyvenantys žmonės, sukurtos tradicijos bei jų tęstinumas. Rokiškio krašto kultūrinis gyvenimas labai intensyvus ir jį galima pavadinti Lietuvos kultūrinio gyvenimo atspindžiu – tai liudija 2019 metų Kultūros sostinės titulas. Kiekvienas 2019-ųjų metų mėnuo pakviečia miestelėnus ir svečius į vis kitus kultūros vingius: literatūros, teatro, šokio, muziejininkystės, dailės, etnokultūros, vizualiųjų menų, dvarų kultūros, muzikos - tai projekto „Rokiškis – Kultūros sostinė 2019“ jungiamoji dalis. Projektą koordinuoja Rokiškio kultūros centras, kuris inicijavo šių metų Tarptautinę Kultūros dieną pažymėti iškilmingame vakare, įteikiant „Kultūros Vingiai Rokiškyje 2019“ statulėles. Iškilmių metu pagerbti Rokiškio krašto kultūrą puoselėjantys žmonės – jų dėka šiandien esame kultūros sostinė. Šių apdovanojimų tikslas skatinti partnerystę ir bendradarbiavimą, kurti kultūros ir meno puoselėjimo tradiciją, naujų formų atsiradimą, regiono kultūros išskirtinumą, kartu pagerbiant asmenis, kurie nuoširdžiai ir pasiaukojančiai kuria ir garsina Rokiškio kraštą. Speciali Kultūros Vingio nominacija įteikta už meno mecenavimą. Šiame straipsnyje apžvelgiama gimstanti Rokiškio krašto kultūros žmonių pagerbimo tradicija bei pristatomos asmenybės, kuriančios krašto kultūrą.

**Kultūros vingis - už Rokiškio krašto kultūros mecenavimą AB „Rokiškio sūris“**

Šiandieninis kultūros mecenavimas suvokiamas kaip ypatingai svarbus žingsnis: tai ne tik kultūros rėmimo tradicija, bet ir prisidėjimas prie kultūros ir meno vertybių kūrimo, tikėjimas, kad teikiama parama įkvepia ir skatina kurti.

Už Rokiškio krašto kultūros mecenavimą speciali statulėlė „Kultūros vingis“ įteikta akcinei bendrovei „Rokiškio sūris“. Pasak bendrovės vadovo Daliaus Trumpos, remti Rokiškio teatrų festivalio „Vaidiname žemdirbiams“mecenavimą jau galima įvardinti kaip šeimos tradiciją – suvokdami teatro svarbą miestui, nenutrūkstamai, nuo pat festivalio ištakų – šiemet festivalis švyko trisdešimt penktąjį kartą - globoja teatro meną. „Rokiškio sūris“ prizo „Už geriausią spektaklį vaikams“ steigėjai, visuomet akcentuojantys, kad vaikų ir jaunimo ugdymas – visų mūsų geresnės, gražesnės ateities užsitikrinimas.

Rokiškio krašto Garbės piliečio Antano Trumpos pastangų dėka bendrovė remia krašto kultūrą: paramos sulaukia miesto bei viso rajono šventės ir renginiai, knygų leidyba. Rokiškio 500 - ųjų metinių proga "Rokiškio sūris" finansavo jubiliejinio paminklo Nepriklausomybės aikštėje statybą. Nemaža parama buvo suteikta ir teikiama ir kitiems miesto gerbūvio darbams.

**Dvarų kultūros vingis – visuomeninei organizacijai „Tyzenhauzų paveldas“**

Dvarų kultūra iki šiol veikia mūsų moralės ir elgsenos nuostatas, formuoja sampratą apie meną ir kultūrą. Rokiškio dvare atsispindėjo europinės architektūros ir meno, įvairių amatų, mokslo ir naujausių technologijų, pramonės ir sodininkystės raida. Iš dvarų kultūros terpės išaugo, čia įkvėpimo ir temų sėmėsi iškiliausi mūsų architektai, dailininkai, kompozitoriai, rašytojai. Iškilu ir reikšminga, kad sugrįžtama prie prigimtinės kultūros vertybių.

Visuomeninė organizacija „Tyzenhauzų paveldas“ įkurta 2013-aisiais Rokiškio krašto muziejuje, „Muziejų nakties“ metu, steigimo sutartis pasirašyta vidurnaktį. Jos steigėjais tapo visuomenininkas Raimondas Sirgėdas, Rokiškio rajono vietos veiklos grupės pirmininkė, projekto vadovė Raimonda Stankevičiūtė-Vilimienė, dailininkas, „Rodos“ klubo vadovas Arūnas Augutis bei du Rokiškio krašto muziejaus istorikai – Valius Kazlauskas ir Giedrius Kujelis. Organizacija įsipareigojo puoselėti ir saugoti kultūrinį-istorinį krašto paveldą, garsinti Rokiškio vardą Lietuvoje ir visame pasaulyje, kurti kultūriškai išsilavinusią pilietinę bendruomenę. Organizacijos nariai ėmėsi konkrečių žingsnių: pradėjo senosios Rokiškio dvarvietės archeologinius tyrinėjimus, istorinės miesto Ąžuolų gatvės ąžuolų atsodinimą, įrengė Kalvarijos koplytėlių žymenis, pratęsė miesto puošimo tapytomis langinėmis idėją, parengė ir išleido knygą „Senojo Rokiškio dvarvietė XVI–XVIII amžiais“. Knygoje pasakojama apie iki šiol mažai žinomą Rokiškio senąją dvarvietę, kurios pradžia siekia Lietuvos didžiojo kunigaikščio Aleksandro laikus. Straipsnių autoriai supažindina su visuomeninės organizacijos „Tyzenhauzų paveldas“ narių inicijuotomis istorinių šaltinių paieškomis ir pateikia naujausių žinių apie kunigaikščių Krošinskių dvarą, Rokiškio bendruomenės dalyvavimą senosios dvarvietės archeologiniuose tyrinėjimuose ir pristato tyrimų rezultatus. Tradicinio renginio „Muziejų naktis“ metu, organizacija „Tyzenhauzų paveldas“ teikia „Tyzenhauzo“ statulėlę už nuopelnus Rokiškio krašo istorijai.

**Muziejininkystės vingis - Marijonai Mieliauskienei, Rokiškio krašto muziejaus direktorės pavaduotojai**

Kiekvienas muziejus yra gyvas ne tik dėl sukauptų unikalių radinių ir vertybių, bet ir dėl jame dirbančių žmonių: kai dirba profesionalai ir kūrybingos asmenybės, rezultatai akivaizdūs: muziejus tuomet turi savo kelią ir lengvai pelno lankytojų simpatijas.

Marijona Mieliauskienė Rokiškio krašto muziejuje dirba nuo 1979-ųjų.  Muziejininkė aktyvi krašto etninės kultūros bei profesionaliojo meno puoselėtoja, gabi įvairių inovatyvių kultūrinių renginių organizatorė ir dalyvė. M. Mieliauskienė – garsios respublikinės medžio drožėjų konkursinės parodos L. Šepkos premijai laimėti viena iš iniciatorių. 2000-aisiais jos parengtas projektas „Medžio drožyba: etninės tradicijos XXI a. naujovių įtakoje“ davė pradžią respublikiniams medžio drožėjų plenerams, kurių metu sukurtos skulptūros bei skulptūrinės kompozicijos papuošė miesto L. Šepkos parką. Išliekamąją vertę turi M. Mieliauskienės sudaryti, parengti ir muziejaus išleisti leidiniai: įvairių muziejaus rinkinių katalogai, leidinys „Pažįstamas ir nepažįstamas Lionginas Šepka“, parodų, plenerų informaciniai bukletai, konferencijų pranešimai ir kt. M. Mieliauskienės nuopelnai yra reikšmingi ir svarūs ne tik Rokiškio kraštui bei muziejui – jos veikla, inicijuoti plenerai, kiti renginiai žinomi šalyje.

**Etnokultūros vingis – medžio skulptoriui Juozui Čepuliui**

Iš šerdies į širdį... Yra žmonių, kuriems neužtenka tikro paukščio, tikro medžio, tikros saulės – jie paima dalelę savo širdies ir įdeda ją į medžio šerdį – ir gimsta paukštis, medis, saulė... Iš šerdies į šerdį...

Daugelis sakraliojo meno kūrėjų itin atsakingai žvelgia į savo darbą, kurį įvardina kaip tarnystę: negalima sukurti Nukryžiuotojo, neįsigilinus į Kristaus kančią, ar šventojo atvaizdo, neapmąsčius jo gyvenimo. Pirmąsyk drožėjo kaltą rokiškėnas Juozas Čepulis į rankas paėmė būdamas 70-ties. Nors drožėjo kūrybinis kelias nėra ilgas, jame gausu apdovanojimų ir įvertinimų: bene svariausias jų – Liongino Šepkos konkursinės parodos laureato titulas. J. Čepulį ir jo kūrybą kai kas gretina su Rokiškio krašto dievdirbiu L. Šepka: abu pradėjo drožti sulaukę brandos, darbų tematika – religinė, drožiniai išdrožti iš vieno medžio gabalo, realistiniai, nedažyti. J. Čepulio kūrybinių darbų yra įsigijęs Lietuvos nacionalinis muziejus. Menotyrininkai ir muziejininkai neabejoja J.Čepulio darbų menine verte: kūriniai įtraukti į 2010 m. išleistą katalogą „Vidurio Baltijos šalių tradiciniai amatai“, kuriame pateikiama geriausių ir žinomiausių Latvijos bei Rokiškio krašto tautodailės meistrų kūryba. J.Čepulio drožiniai garsėja lakoniškomis, išbaigtomis formomis, griežtomis taisyklingomis proporcijomis, menininkui svarbi kiekviena detalė: kūrinio veido išraiška, akių žvilgsnis. Menininkui itin svarbi autentika, senosios liaudies tradicijos, istorinis tikslumas, todėl kurdamas šventuosius Juozas Čepulis kruopščiai domisi jų gyvenimo ir šventumo liudijimais, darbais, stebuklais.

**„Muzikos vingis“ – Laimai Kanopienei, Rudolfo Lymano muzikos mokyklos mokytojai**

Rudolfo Lymano muzikos mokykloje Laima Kanopienė dirba nuo 1978-ųjų. Su mokiniais aktyviai dalyvauja rajono ir šalies smuikininkų festivaliuose bei konkursuose. Kiekvienais metais L. Kanopienė smuikininkams rengia „Žiogų“ stovyklą. Išugdė ne vieną mokinį, kuris tęsia muzikos studijas įvairiose šalies aukštosiose mokyklose, o Rokiškio krašto muziejuje yra surengęs ne vieną asmeninį rečitalį kraštiečiams: tai Julija Kalačiovaitė, Laurita Klimkaitė, Simona Zajančauskaitė ir kt. L. Kanopienės iniciatyva, bendradarbiaujant su Vilniaus universiteto kameriniu orkestru, surengtos R. Lymano muzikos mokyklos įkūrimo 135-osios metinės, o Vasario 16-ąją vykusi akcija „101 smuikas Lietuvai ir Rokiškiui“ išgarsino mūsų miestą. Agentūra „Factum“ prie Lietuvos kultūros fondo į Lietuvos rekordų knygą įrašė naują Lietuvos rekordą: tai didžiausias kada nors įvykęs 109 smuikininkų orkestras.

Vasario 16-ąją Rokiškio kultūros centre vyko iškilmingas Lietuvos nepriklausomybės atkūrimo 101-ųjų metinių dienos minėjimas. Šia proga ir Rokiškiui šiais metais tapus Lietuvos kultūros sostine, Rudolfo Lymano muzikos mokyklos bendruomenės mokytojai ir mokiniai bei buvę mokiniai ir mokytojai atvykę į šventę iš visos Lietuvos džiaugsmingai dalyvavo įgyvendinant muzikos mokytojos Laimos Kanopienės sumanymą – „101 smuikas Lietuvai ir Rokiškiui“. Smuikininkų susirinko netgi daugiau. Vienoje scenoje netilpę, išsirikiavę salės pakraščiuose, diriguojant Redai Kazlauskienei, vienu metu trimis balsais Juozo Naujalio kūrinį „Lietuva brangi“ atliko 109 smuikininkai: dabartiniai arba buvę mokyklos auklėtiniai, L. Kanopienės bendramoksliai, kartu su jais - ir mokytoja.

**„Šokio vingis“ - Rimai Bielovienei, Aušrai Čepulienei ir Snieguolei Skardžiuvienei, Rokiškio choreografijos mokyklos choreografėms**

Šokis – viena seniausių žmogaus kultūrinės veiklos formų, atspindintis bendruomenės kultūrą kaip menas ir literatūra: jį taip pat galima „skaityti“, juo galima „kalbėti“. Šokis yra paslėpta sielos kalba, nereikalaujantis vertimo, suprantamas visame pasaulyje. Kūno kalba ekspresyviausiai išreiškiamos mintys, jausmai ir troškimai. Pripažįstama, kad ypač didelę reikšmę šokis užima jaunosios kartos auklėjime, tačiau vis dar kyla diskusijos apie šokių gebėjimų ugdymo vietą ir reikalingumą bendrojo ugdymo sistemoje. Šokių specialistai pažymi, kad šokis yra ta sritis, kuriai reikėtų skirti daugiau socialinės analizės ir aiškinimo. Rokiškyje šią terpę puikiai užpildo Rokiškio choreografijos mokykla su profesionaliais pedagogais. Rokiškio choreografijos mokyklos choreografės Rima Bielovienė, Aušra Čepulienė ir Snieguolė Skardžiuvienė nuo pat mokyklos įkūrimo moko šokio meno.

Choreografės vadovauja ugdymo įstaigos meniniams kolektyvams, kurie aktyviai dalyvauja miesto ir rajono kultūriniame gyvenime. Liaudiškų šokių ansamblis „Nemunėlis“ ir šiuolaikinių šokių grupė „Fiesta“ visada matomi miesto ir rajono kultūriniuose renginiuose, visose respublikinėse, Lietuvos moksleivių ir pasaulio lietuvių dainų šventėse, festivaliuose, konkursuose, televizijos projektuose. Kolektyvai koncertavo Lenkijoje, Latvijoje, Estijoje, Čekijoje, Kipre, Vokietijoje. Choreografės apdovanotos įvairiais ir svariais diplomais, atminimo medaliais, padėkomis.

2019 – ieji metai Rokiškio choreografijos mokyklai jubiliejiniai - trisdešimtieji. Mokyklą yra baigę 583 absolventai. „Nuo alemandos iki breiko“ – taip pavadinto jubiliejinio koncerto metu žiūrovai scenoje pamatė ištraukas iš šokio spektaklių, geriausių mokyklos pastatymų. Koncerte šoko visos kartos – ir dabartiniai, ir seniai mokyklą baigę mokiniai bei mokytojai. Du galingi elementai – moteris ir šokis – neatsiejami: elegantiškai šokio ritme scenoje ir Rokiškio choreografijos mokyklos choreografės Rima Bielovienė, Aušra Čepulienė ir Snieguolė Skardžiuvienė.

**„Literatūros vingis“ - Daivai Vilkickienei, Juozo Keliuočio viešosios bibliotekos direktorės pavaduotojai**

Šiandieninė biblioteka išlieka nepamainomu kultūros židiniu, čia dirbantys žmonės sugeba eiti kartu su laiku, su jo iššūkiais, geba sudominti ir pritraukti paties įvairiausio amžiaus ir interesų lankytojus. Literatūrinis kelias vingiuoja ir veda Rokiškio viešosios bibliotekos direktorės pavaduotoją Daivą Vilkickienę kūrybiniais takais. Įvardindama Rokiškio kraštą gilios kultūros žeme, po grumstelį surenka ir sudėlioja prasmingų renginių aukštumas. Meilė darbui ir kūrybiniam procesui, jautrumas supančiai aplinkai, kultūros, tarsi oro reikalingumas liudijamas prasmingais bibliotekininkės darbais.

Daiva Vilkickienė per trejus pastaruosius metus parengė ir įgyvendino ne vieną literatūrinės srities projektą: „Rokiškio krašto literatūrinio kelio pažinties ženklai“, „Rokiškio krašto literatūrinio žodžio kūrėjų keliais“, „Lietuvos kodas – lietuvių kalba“, „Savi tarmi rakuoju, dainuoju, kuriu“, „Literatūrinė piligrimystė“.Įgyvendinta D. Vilkickienės idėja sukurti literatūrinį krašto kelią: poetų, rašytojų tėviškėse pastatyti tautodailės kūrinius arba informacinius ženklus. Devyniose rajono vietovėse atsirado skulptūros, kurios žymi: poetės Elenos Mezginaitės (Laibgaliuose), poetės Matildos Olkinaitės (Panemunėlio gelež. stotyje), išeivijos rašytojo Liudo Dovydėno (Čedasuose), poeto Pauliaus Širvio („Poezijos suolelis“ Degučiuose) tėviškes, informaciniai stendai rašytojai Liudvikai Didžiulienei-Žmonai (Panemunėlio gelež. stotyje), poetui Antanui Vienažindžiui (Anapolyje), išeivijos rašytojai Alei Rūtai (Rūdžiuose), kunigui, poetui Antanui Strazdui (Margėnuose), rašytojui Liudui Dovydėnui (Trumpiškyje).

**„Vizualiųjų menų vingis“ – fotografui, operatoriui Dariui Baltakiui**

Fotografija- tai gyvenimo menas. Vertingos fotografijos neatsiranda savaime, jų vertę kuria autorius. Dažnai kelias būna ilgas, kol tinkamu laiku surandama tinkama vieta. Kartais kadro reika išlaukti, kartais – sukurti, o kartais jis laukia čia ir dabar. Darius Baltakys pradėjo fotografuoti svarbiausius Kultūros centro renginius ir tapo savotišku miesto, valstybinių švenčių, minėjimų, svarbiausių renginių metraštininku. Šiuo metu D. Baltakys dirba fotografu Krašto muziejuje: fotografuoja eksponatus skaitmeninimo programoms bei muziejinių katalogų leidybai. Joks reikšmingesnis įvykis muziejuje nepraeina be D. Baltakio. Daugelis renginių yra užfiksuota jo kameros ir fotoaparato.

D. Baltakys kuria filmus Rokiškio miestui aktualiomis temomis, yra sukūręs filmą apie žydų bendruomenę „Jie gyveno Rokiškyje“, filmą „Rokiškėnų kelias į nepriklausomybę“. Fotomenininkas bendradarbiauja ir su kitų sričių krašto menininkais, su fotografu Sigitu Daščioru sukūrė vienos scenos filmą „Haiku“, su Laima Bieliūniene ir Indre Baltakyte Lietuvos valstybės atkūrimo šimtmečio proga pristatė filmą „Prisikėlimas“. 2014 m. KINFO apdovanojimuose D. Baltakys buvo pripažintas „Metų operatoriumi“ už kino filmo „Emigrantai“ filmavimą. Naujausias jo darbas – klipas „Odė džiaugsmui“, skirtas kultūros paveldo metams, pradėtas filmuoti pernai rudenį.

Darius Baltakys - tai tiesiog laimingas nuoširdus žmogus, dirbantis jam pačiam teikiantį džiaugsmą darbą, reikalingas, patikimas, profesionalus. Neįpratęs prie dėmesio, per apdovanojimų ceremoniją pamatytas kitu rakursu, netikėtu net jam pačiam.

**„Teatro vingis“ – režisierei Neringai Danienei**

*Per meilę mūsų prigimtis grakštėja,/ Ir mes tos prigimties brangiausią dalį/ Aukojam tam, ką mylim.*Viljamas Šekspyras. Kiekvienas rokiškėnas gali paliudyti, kad režisierės Neringos Danienės didžioji gyvenimo meilė – teatras.

Dvidešimt vienerius metus Neringa Danienė dirbo Rokiškio kultūros centre renginių režisiere- scenariste. Teatrinių projektų autorė ir naujų idėjų iniciatorė. Jos iniciatyva aštuonerius metus organizuoti teatralizuoti Senųjų metų palydų koncertai-miuziklai, „Nikodemo“ statulėlių įteikimo ceremonijos, skirtos Tarptautinei teatro dienai (nuo 2002 m.), prie Rokiškio krašto muziejaus buvo parodyti du jungtiniai masiniai spektakliai: istorinis vaidinimas „Grafaitė Sofija“ (rež. Jonas Buziliauskas, 2009 m.), spektaklis-miuziklas „Tadas Blinda“ (2014 m.).

Pastatytas spektaklis F. G. Lorkos „Bernardos Albos namai“ (2014 m.), S. Neries poemos „Eglė žalčių karalienė“ inscenizacija, skirta Vasario 16-ajai, kartu su profesionaliais atlikėjais 2014 m. pristatytas miuziklas „Pranašas. Degančios rankos“. Nuo 2016 m. pastatyti spektakliai „Didro. (Ne)laisvės istorija“ (Gruzijos ir Lietuvos teatrų projektas), „Nutildytos mūzos“.

Spektaklyje „Nutildytos mūzos“ **–** Panemunėlio miestelio vaistininko Naumo Olkino šeimos tragedija, arba Holokausto Lietuvoje dalis. N.Olkino ir jo artimųjų gražaus gyvenimo ir tragiškos jo baigties  istoriją užrašė iš šio miestelio kilusi Kupiškio etnografijos muziejaus direktorė Violeta Aleknienė. Ji surinko duomenis apie vaistininko dukterį Matildą, jauną poetę, žavėjusią visus savo eilėmis. Asociacija „Rokiškio teatras“ sutvarkė kapavietę, pastatė paminklinį akmenį. Pasak Neringos Danienės, šis spektaklis **–** apie gyvenimą, ne apie mirtį. Jis šviesus prasideda, šviesus ir baigiasi **–** niekas nesunaikins nuostabių Matildos eilių, jos išliko, ir mes visi turime pasistengti, kad M.Olkinaitės kūryba gyvuotų ir toliau.

Režisierė Neringa Danienė yra projekto „Rokiškis – Lietuvos kultūros sostinė“ idėjos autorė.

**„Dailės vingis“ – Arūnui Augučiui, dailininkui, Rokiškio jaunimo centro Dailės mokyklos mokytojui-ekspertui**

Sakoma, kad menas visuomet pralenkia laiką - visame pasaulyje modernaus meno kūrėjai siekia atkreipti žmogaus dėmesį į aktualias to laikotarpio temas: politines, socialines, kultūrines bei ekonomines. Menininkai nori, kad žmogus ne tik matytų grožį, jam įprastas detales, spalvas, bet pamatytų ir tą tikrąją realybę, kuri pasislepia už daugybės pompastinių, gražių, ryškių bei įmantrių formų.

Ypatingu pasaulio matymu apdovanotas rokiškėnas dailininkas Arūnas Augutis: Išleidęs 30 dailės mokyklos mokinių laidų, ilgametis dailininkų klubo „Roda“ narys, įvairiapusis menininkas. A. Augutis – langinių plenero projekto autorius, antrą dešimtmetį sėkmingai gyvuojančios idėjos vienas iš sumanytojų, taip pat – alternatyvių kalėdinių eglučių Rokiškyje idėjos autorius. Surengė ne vieną personalinę parodą. Keletą metų iš eilės su rokiškėnais dailininkais kūrė žinomų Rokiškio krašto asmenybių ekslibrisus. Užsiima keramika. Ypač populiarios unikalios jo gaminamos švilpynės.

Be pedagoginio darbo Dailės mokykloje, A. Augutis aktyvus visuomeniniame gyvenime, drąsus savo nuomone, atvirai konstatavęs ir išreiškęs realią situaciją Rokiškio kultūros nūdienoje per „Kultūros vingių“ apdovanojimų ceremoniją.

Arūnas Augutis aktyviai dalyvavo svarstant Rokiškio – Lietuvos kultūros sostinės – koncepciją. Jo siūlyti „Kultūros tiltai: tarp Rokiškio ir Lietuvos, iš praeities į dabartį, nuo Nemunėlio iki Nemuno“ tapo projekto „Rokiškis – kultūros sostinė 2019“ pagrindiniu akcentu.

Ilga Rokiškio krašto istorija plačiais vingiais tekanti nuo Nemunėlio iki Nemuno, nuo XIII iki XXI amžiaus, nuo baltiškos sėlių genties iki Rytų Aukštaitijos. Šiandien Rokiškio krašto žmonės savo kasdienybę stato ant tvirto, kunigaikščių ir grafų pradėto kultūrinio pamato. Daug gilių pėdsakų įspausta šio nuostabaus miesto kultūros istorijoje nuo žąsies plunksnos iki nacionalinių premijų, nuo pirmojo slapto lietuviško vaidinimo iki Rokiškio - Kultūros sostinės titulo. Galime didžiuotis, kad tai išsaugota, galime tuo dalintis ir skelbti iš aukščiausių Kultūros sostinės bokštų.

Publikuota 2019 06 25